**În Rugă...**

*Flavius Laurian Duverna*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În Rugă...

În rugă Doamne, îmi înalţ

La tronul sfânt de îndurare,

Nevoia ce o simt în suflet

Dorinţa mea cea arzătoare

De-a preţui iubirea-Ţi mare!

Dorinţa sfântă de-a mă ţine

Pe calea dreaptă şi curată,

Căci nu vreau să părăsesc

Dragostea cea demonstrată

La Golgota sus, confirmată.

Atât de mult, m-ai preţuit

În starea-mi cea păcătoasă,

Încât prin crucea din Calvar

Ai vrut să mă aduci acasă

Ca să cinăm la sfânta masă.

Să gust iar, din raiul sfânt

Cu viaţa lui fără de moarte,

Şi lucruri ce-s neînchipuite

S-ajung de ele să am parte

Admirându-le-n eternitate.

Te laud Doamne, - aleluia!

Glorie-Ţi dau, şi închinare,

Şi vreau în ruga-mi înălţată

Să-mi arăt scumpa adorare

Pentru măreaţa Ta salvare!

Flavius Laurian Duverna

29 decembrie 2014